HU Az Európai Unió Hivatalos Lapja L 54/11

A BIZOTTSÁG (EU) 2017/360 VÉGREHAJTÁSI RENDELETE

(2017. február 28.)

az 540/2011/EU végrehajtási rendeletnek a buprofezin hatóanyag jóváhagyási feltételei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében említett második eshetőségre, valamint 78. cikkének (2) bekezdésére,

mivel:

(1) A 2011/6/EU bizottsági irányelv (2) a buprofezint mint hatóanyagot felvette a 91/414/EGK tanácsi irányelv (3) I. mellékletébe azzal a feltétellel, hogy az érintett tagállamok biztosítják, hogy a bejelentő, akinek a kérelmére a buprofezint az említett mellékletbe felvették, a fogyasztókra jelentett kockázatok értékeléséhez használt feldolgozási tényezőkre és átalakulási tényezőkre vonatkozóan további megerősítő információkat nyújt be.

(2) A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

(3) A kérelmező 2013. január 30-án további információkat nyújtott be az arra előírt határidőn belül a referens tagállamnak, az Egyesült Királyságnak a feldolgozási tényezőkről és az átalakulási tényezőkről.

(4) Az Egyesült Királyság értékelte a kérelmező által benyújtott további információkat. A tagállam 2014. szeptember 9-én az értékelő jelentéstervezethez fűzött kiegészítés formájában benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).

(5) A Bizottság konzultált a Hatósággal, amely 2015. július 28-án terjesztette elő a buprofezinnél felmerülő kockázatok értékeléséről szóló következtetését (5). Az értékelő jelentés tervezetét, a hozzá fűzött kiegészítést és a Hatóság következtetését a tagállamok és a Bizottság a Növények, Állatok, Élelmiszerek és Takarmányok Állandó Bizottsága keretében közösen megvizsgálták, majd a buprofezinről szóló bizottsági felülvizsgálati jelentés formájában 2017. január 24-én véglegesítették.

(6) A Bizottság felkérte a kérelmezőt, hogy nyújtsa be a buprofezinről szóló vizsgálati jelentéssel kapcsolatos észrevételeit.

(7) A Bizottság megállapította, hogy a benyújtott további információk tanúsága szerint magas hőmérsékletű feldolgozási körülmények között a buprofezin számos metabolitra, többek között anilinre bomlik. Az anilin karcinogén anyag, melynél nem zárható ki a genotoxikus mechanizmus, ezért nem állapítható meg az expozíció elfogadható küszöbértéke.

(8) A Bizottság következtetése szerint nem került sor a szükséges további megerősítő információk hiánytalan benyújtására, és a fogyasztók feldolgozott növények fogyasztása útján történő anilinexpozíciója csak további korlátozásokkal zárható ki. A buprofezin felhasználását indokolt kizárólag élelmezési célra nem alkalmas növényekre korlátozni.

(9) Megerősítést nyert, hogy a buprofezin hatóanyag az 1107/2009/EK rendelet értelmében jóváhagyott hatóanyagnak tekintendő. A fogyasztók anilinexpozíciójának a lehető legkisebbre való csökkentése érdekében ugyanakkor módosítani kell e hatóanyag használatának feltételeit.

(10) Az 540/2011/EU végrehajtási rendelet mellékletét ezért ennek megfelelően módosítani kell.

(11) A tagállamok számára időt kell biztosítani a buprofezint tartalmazó növényvédő szerekre vonatkozó engedélyek módosítására vagy visszavonására.

(12) Amennyiben a tagállamok az 1107/2009/EK rendelet 46. cikke értelmében türelmi időt biztosítanak a buprofezint tartalmazó növényvédő szerek tekintetében, ez az időszak legfeljebb 2018. június 21-ig tarthat.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 540/2011/EU végrehajtási rendelet módosítása

Az 540/2011/EU végrehajtási rendelet melléklete e rendelet mellékletének megfelelően módosul.

2. cikk

Átmeneti intézkedések

A tagállamok a buprofezin hatóanyagú növényvédő szerekre érvényben lévő engedélyeket az 1107/2009/EK rendeletnek megfelelően 2017. június 21-ig szükség szerint módosítják vagy visszavonják.

3. cikk

Türelmi idő

A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2018. június 21-ig le kell járnia.

4. cikk

Hatálybalépés

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. február 28-án. a Bizottság részéről az elnök Jean-Claude JUNCKER

(1) HL L 309., 2009.11.24., 1. o.

(2) A Bizottság 2011/6/EU irányelve (2011. január 20.) a 91/414/EGK tanácsi irányelvnek a buprofezin hatóanyagként való felvétele céljából történő módosításáról (HL L 18., 2011.1.21., 38. o.).

(3) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(4) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(5) Conclusion on the peer review of the pesticide risk assessment for the active substance buprofezin in light of confirmatory data (A buprofezin hatóanyagú növényvédő szereknél felmerülő kockázatok értékelésének szakmai vizsgálatából a megerősítő adatok alapján levont következtetés). The EFSA Journal (2015); 13(8): 4207, 24 pp. doi: 10.2903/j.efsa.2015/4207.